CELEX: 
Language: lv
Date: 2018-02-26 00:00:00
Title: KOMISIJAS DELEĢĒTĀ REGULA (ES) …/.. ar ko attiecībā uz konkrētu narkotisko vielu prekursoru iekļaušanu klasificēto vielu sarakstā groza Eiropas Parlamenta un Padomes Regulu (EK) Nr. 273/2004 un Padomes Regulu (EK) Nr. 111/2005

PASKAIDROJUMA RAKSTS
            
            
               1.DELEĢĒTĀ AKTA KONTEKSTS
            
            
            
               Ievads 
            
            
               Narkotisko vielu prekursori ir ķīmiskas vielas, ko var izmantot, lai nelikumīgi izgatavotu narkotiskās un psihotropās vielas. Regulā (EK) Nr. 273/2004 noteikti pasākumi, ar ko uzrauga narkotisko vielu prekursoru tirdzniecību ES teritorijā, savukārt Regula (EK) Nr. 111/2005 reglamentē narkotisko vielu prekursoru tirdzniecību starp ES un trešām valstīm. Abas regulas kopā īsteno saistības, kas izriet no 1988. gada Konvencijas pret narkotisko un psihotropo vielu nelegālu apriti (ANO 1988. gada konvencijas) 12. panta piemērošanas Eiropas Savienībā. 
            
            
               Komisija ir pilnvarota pieņemt deleģētos aktus, ar kuriem minēto regulu pielikumos iekļautajā pie narkotisko vielu prekursoriem klasificēto vielu sarakstā iekļauj jaunas vielas. Šis pilnvarojums ļauj pielāgot ES tiesību aktus jaunajām narkotisko vielu prekursoru novirzīšanas tendencēm, jo īpaši attiecībā uz vielām, kuras var viegli pārveidot par klasificētajām vielām, un sekot ikvienam grozījumam narkotisko vielu prekursoru tabulās, kas iekļautas ANO 1988. gada konvencijas pielikumā. 
            
            
               Ņemot vērā opioīdu, tostarp fentanila un heroīna maisījumu un citāda nelikumīgi izgatavota fentanila un fentanila analogu, pārdozēšanas izraisītas nāves gadījumu epidēmisko raksturu, 2016. gada oktobrī Amerikas Savienoto Valstu valdība ierosināja sākt divu fentanila prekursoru, proti, 4-anilīn-N-fenetilpiperidīna (ANPP) un N-fenetil-4-piperidona (NPP) klasificēšanas procesu, lai tos iekļautu ANO 1988. gada konvencijas I tabulā.
            
            
               Pēc tam ANO Narkotisko vielu komisija ar Lēmumiem 60/12 un 60/13, ko tā pieņēma savā sešdesmitajā sesijā 2017. gada 16. martā, nolēma ANO 1988. gada konvencijas I tabulā iekļaut attiecīgi ANPP un NPP. Lēmumi 60/12 un 60/13 kļūst pilnībā piemērojami 2017. gada 18. oktobrī. Tādējādi līdz minētajai dienai katrai konvencijas pusei būtu jāsāk ANPP un NPP klasificēšana narkotisko vielu prekursoru tiesību aktos. 
            
            
               Tāpēc Komisijai ir jāpieņem deleģētā regula, ar ko groza Eiropas Parlamenta un Padomes Regulu (EK) Nr. 273/2004 un Padomes Regulu (EK) Nr. 111/2005, lai ANPP un NPP iekļautu minēto regulu pielikumos. 
            
            
            
               Iespēja klasificēt Regulas (EK) Nr. 273/2004 un Regulas (EK) Nr. 111/2005 1. vai 2. kategorijā
            
            
               Komisijai ir rīcības brīvība ANPP un NPP iekļaut regulās noteiktajā 1. vai 2. kategorijā. Klasificēšana regulas 3. kategorijā nav piemērota, jo tā nozīmētu, ka saistības, kas izriet no ANO 1988. gada konvencijas, nevar izpildīt; arī klasificēšana 4. kategorijā, kura ir tikai Padomes Regulā (EK) Nr. 111/2005, ir izslēgta, jo tajā var iekļaut tikai zāles un veterinārās zāles, kas satur klasificētās vielas. 
            
            
               Vielas, kuras klasificētas 1. kategorijā, rada lielāku risku novirzīšanas gadījumā, un parasti tās pilnībā vai daļēji tiek iekļautas narkotiskās vielas vai psihotropās vielas molekulā (t. i., tūlītējs prekursors). Tāpēc abās regulās paredzēts šīm vielām piemērot pašus stingrākos kontroles un uzraudzības pasākumus. 2. kategorijas vielas vai nu rada mazāku risku, vai arī narkotisko vielu nelikumīgai izgatavošanai tiek novirzīta proporcionāli tik maza daļa no šo vielu daudzumiem attiecībā pret to kopējiem daudzumiem, kas tiek likumīgi pārdoti un izmantoti Eiropas Savienībā, ka to klasificēšana 1. kategorijā varētu izraisīt nesamērīgu slogu; tādējādi attiecīgie kontroles un uzraudzības pasākumi ir nedaudz mazāk stingri. 
            
            
               1. kategorijas vielas jāglabā paaugstinātas drošības telpās (piemēram, slēgtās telpās, videonovērotās telpās u. c.), un ikvienam uzņēmējam/komersantam, kas rīkojas ar šīm vielām, ir vajadzīga licence. Attiecībā uz 2. kategorijas vielām nav pienākuma tās glabāt paaugstinātas drošības telpās un uzņēmējiem/komersantiem nepieciešams tikai reģistrēties. Attiecībā uz ārējās tirdzniecības kontroli galvenā abu kategoriju atšķirība ir tāda, ka 1. kategorijas vielām nepieciešama importa un eksporta atļauja, savukārt 2. kategorijas vielām — tikai eksporta atļauja. 
            
            
            
               ANPP un NPP likumīga izmantošana Eiropas Savienībā.
            
            
               Pamatojoties uz informāciju, kas klasifikācijas procesā savākta ANO 1988. gada konvencijā, var secināt, ka Eiropas Savienībā notiek likumīga ANPP un NPP tirdzniecība un izmantošana, bet tā skar ierobežotu skaitu darījumu un daudzumu. 
            
            
               ANPP tiek ražots trijās dalībvalstīs, un aptuvenais gadā vidēji saražotais daudzums ir 187 kilogrami. Tikai viena ES dalībvalsts ir ziņojusi par importu.
            
            
               NPP tiek ražots divās dalībvalstīs, un aptuvenais gadā vidēji saražotais daudzums ir 1565 kilogrami. Ievērojama daļa no šā daudzuma tiek eksportēta; tiek veikti arī sūtījumi ES iekšienē uz citām dalībvalstīm. Arī citas dalībvalstis, kurās iekšzemes ražošana nenotiek, ir ziņojušas par importu un eksportu, bet vienmēr ļoti mazos daudzumos.
            
         
         
            
               Attiecībā uz ANPP un NPP likumīgu izmantošanu viena dalībvalsts ziņojusi, ka gadā 600–700 kilogramu vielas tiek izmantots, lai ražotu fentanilu farmācijas nozarē; cita dalībvalsts ir ziņojusi arī, ka fentanila ražošanai tiek izmantots NPP (2015. gadā pavisam 94 kilogrammi fentanila). Dažas citas dalībvalstis ziņojušas par likumīgu izmantošanu zālēm un pētniecības vajadzībām ierobežotos apjomos. Visbeidzot, vēl cita dalībvalsts ziņojusi par 0,001 kilograma izmantošanu par references standartu.
            
            
            
               Nelikumīgs fentanila un fentanila analogu patēriņš un ražošana Eiropas Savienībā 
            
            
               Eiropas Narkotiku un narkomānijas uzraudzības centra (EMCDDA) publikācijā “Eiropas ziņojums par narkotikām – Tendences un aktualitātes 2017”
                  1
                skaidrots: “Gan Eiropā, gan Ziemeļamerikā ievērojamas bažas rada ļoti iedarbīgu sintētisko opioīdu, galvenokārt fentanila atvasinājumu, nesenā parādīšanās. Kopš 2012. gada ES agrīnās brīdināšanas sistēma saņem arvien vairāk ziņojumu par šīm vielām un to radīto kaitējumu. Šīs vielas tiek pārdotas tiešsaistes tirgos un arī nelegālajā tirgū. Reizēm tās pārdod, uzdodot par vai sajaucot ar heroīnu, citām nelegālām un pat viltotām zālēm. Ļoti iedarbīgi sintētiskie opioīdi rada nopietnus veselības riskus ne vien to lietotājiem, bet arī to ražošanā iesaistītajiem cilvēkiem, kā arī pasta darbiniekiem un tiesībaizsardzības amatpersonām. Lai saražotu daudzus tūkstošus devu, ir vajadzīgi ļoti mazi šo vielu apjomi, tāpēc tās ir viegli noslēpt un pārvadāt. Tas rada ievērojamas problēmas narkotiku kontroles aģentūrām. Tajā pašā laikā šīs vielas ir potenciāli pievilcīgs un ienesīgs peļņas avots organizētajai noziedzībai.” Precīzs kopējais nelikumīga fentanila un fentanila analogu pārdozēšanas izraisītas nāves gadījumu skaits Eiropas Savienībā nav zināms, taču dažas dalībvalstis, kā Igaunija un Zviedrija, ir ziņojušas, ka pēdējos gados tādu ir bijis vairāk nekā 100. 
            
            
               Arī Eiropas Savienībā ir ļoti maz informācijas par nelikumīga fentanila un fentanila analogu ražošanu. ANO Narkotiku un noziedzības novēršanas biroja (UNODC) informācija liecina, ka līdz šim Eiropas Savienībā apturēta divu fentanila izgatavotāju laboratoriju darbība: vienas “virtuves” laboratorijas darbība Slovākijā (2011) un vienas — Vācijā (2015). Bez tam Igaunijas iestādes ziņojušas par diviem NPP konfiskācijas gadījumiem 2016. gadā: jūnijā tika ievests 10,24 kilogramu iepakojums no Ķīnas un augustā — 101,1 grama iepakojums arī no Ķīnas. Iespējams, ka viela tika pasūtīta un paredzēta, lai to izmantotu fentanila un tā atvasinājumu nelikumīgai izgatavošanai. 
            
            
            
               Klasificēšanas 1. kategorijā ietekme: svarīgāko ieinteresēto personu viedoklis 
            
            
               Ekspertu grupas narkotisko vielu prekursoru jautājumos 20. sanāksmē, kas notika 2017. gada 11. un 12. maijā, ES dalībvalstu kompetento iestāžu pārstāvji izskatīja jautājumu par to, vai, pamatojoties uz Komisijas sagatavoto kopsavilkuma dokumentu, ANPP un NPP klasificēt Regulas (EK) Nr. 273/2004 un Regulas (EK) Nr. 111/2005 pielikumos. Visas dalībvalstis, kas uzstājās sanāksmē, pārliecināti atbalstīja klasificēšanu 1. kategorijā. Neviena dalībvalsts pret to neiebilda. 
            
            
               Komisija par šo jautājumu apspriedās arī ar attiecīgajām Eiropas nozares apvienībām. Eiropas Ķīmijas rūpniecības padome (CEFIC) ierosināja klasificēšanu 1. kategorijā, ņemot vērā pārdozēšanas izraisītas nāves gadījumus, kuri saistīti ar nelikumīgu fentanila ražošanu, un to, ka šīs vielas ir tūlītēji prekursori, kas satur aktīvās vielas. Turklāt ANPP un NPP likumīgā izmantošana jau tiek stingri uzraudzīta, jo abas vielas izmanto gandrīz vienīgi farmācijas nozarē (kurai jāizpilda daudzas citas prasības) un kontrolētas narkotiskās vielas, proti, fentanila, ražošanai, kuru arī reglamentē stingrs tiesiskais regulējums. Tāpēc papildu slogs nozarei būtu ierobežots. Eiropas Ķīmisko vielu izplatītāju apvienībai (FECC) nebija piezīmju vai ierosinājumu. Arī Eiropas Farmācijas uzņēmumu un apvienību federācijai (EFPIA) nebija konkrēta viedokļa. Tādējādi var secināt, ka minētās federācijas neiebilst pret klasificēšanu 1. kategorijā. 
            
            
            
               Secinājums par klasificēšanu Regulas (EK) Nr. 111/2005 un Regulas (EK) Nr. 273/2004 1. kategorijā
            
            
               Ņemot vērā šādus apsvērumus: 
            
            
               - ANPP ir tūlītējs fentanila un acetilfentanila prekursors; NPP var vai nu izmantot par ANPP izejvielu, no kuras pēc tam sintēzes ceļā var iegūt fentanilu, vai arī tas var būt tiešs prekursors vairākiem fentanila analogiem; citiem vārdiem sakot, abas vielas var viegli pārveidot par nelikumīgu narkotisku vielu vai psihotropu vielu fentanilu vai fentanila analogiem;
            
            
               - dažos ES reģionos fentanila un fentanila analogu nepareiza lietošana un ļaunprātīga izmantošana izraisa nopietnas sociālas un sabiedrības veselības problēmas (pārdozēšanas izraisītu nāvi);
            
            
               - norādes liecina, ka Eiropas Savienībā no ANPP un NPP tiek nelikumīgi izgatavots fentanils ievērojamos apjomos; lai risinātu šo problēmu, būtu leģitīmi veikt ANPP un NPP importa kontroli; 
            
            
               - abu vielu likumīga ražošana, tirdzniecība un izmantošana Eiropas Savienībā ir ierobežota; tādējādi klasificēšana 1. kategorijā Eiropas Savienībā prasītu ierobežotu papildu darba slodzi uzņēmējiem/komersantiem un kompetentajām iestādēm; 
            
            
               - abas vielas lielākoties izmanto vienīgi farmācijas nozarē un kontrolētu narkotisko vielu ražošanā, tātad uz tām jau attiecas stingra kontrole (piemēram, atļauju sistēma zālēm, aktīvo farmaceitisko vielu ražotājiem, izplatītājiem un personām, kuru darbība ar tām saistīta); tas nozīmē, ka 1. kategorijai piemērojamās papildu prasības, piemēram, ka vielas būtu jāglabā paaugstinātas drošības telpās, neradīs lielu papildu slogu;
            
            
               - gandrīz visas ieinteresētās personas, proti, dalībvalstu kompetentās iestādes un attiecīgi uzņēmēji/komersanti, ir devušas priekšroku ANPP un NPP klasificēšanai 1. kategorijā; un neviena ieinteresētā persona nav iebildusi pret šo priekšlikumu; 
            
            
               gan 4-anilīn-N-fenetilpiperidīns (ANPP), gan N-fenetil-4-piperidons (NPP) būtu jāklasificē Regulas (EK) Nr. 273/2004 I pielikuma 1. kategorijā un Regulas (EK) Nr. 111/2005 pielikuma 1. kategorijā. 
            
            
               2.PIRMS AKTA PIEŅEMŠANAS NOTIKUSĪ APSPRIEŠANĀS
            
         
         
            
            
               Saskaņā ar Eiropas Parlamenta, Padomes un Eiropas Komisijas kopīgās vienošanās par deleģētajiem aktiem 4. punktu, sagatavojot šo deleģēto aktu, notika atbilstīgas un pārredzamas apspriešanās, tostarp ekspertu līmenī. Attiecīgie dokumenti ir savlaicīgi un pienācīgi nosūtīti Eiropas Parlamentam un Padomei. Apspriešanās ar ekspertu grupu narkotisko vielu prekursoru jautājumos notika 2017. gada 11. un 12. maija sanāksmē un rakstiskā procedūrā no 2017. gada 14. novembra līdz 15. decembrim. Bez tam priekšlikums atsauksmju saņemšanai bija publicēts Eiropas Komisijas Labāka regulējuma portālā četras nedēļas no 2017. gada 15. novembra līdz 2017. gada 13. decembrim. 
            
            
               3.DELEĢĒTĀ AKTA JURIDISKIE ASPEKTI
            
            
            
               Regulas 111/2005 un 273/2004 ir cieši saistītas. Tās kopā īsteno ANO 1988. gada konvencijas 12. pantā paredzētos pasākumus. Ar Komisijas Deleģēto regulu (ES) 2015/1011 un Komisijas Īstenošanas regulu (ES) 2015/1013 tika pieņemti vienoti Regulu 111/2005 un 273/2004 īstenošanas noteikumi.
            
            
               Ņemot vērā iepriekš minēto, ir pamatoti apvienot divus dažādus pilnvarojumus, kas balstīti uz dažādiem pamata tiesību aktiem, vienā deleģētajā aktā, jo starp attiecīgajiem pilnvarojumiem pastāv cieša būtiska saikne.
            
            
               KOMISIJAS DELEĢĒTĀ REGULA (ES) …/..
            
            
               (26.2.2018),
            
            
               ar ko attiecībā uz konkrētu narkotisko vielu prekursoru iekļaušanu klasificēto vielu sarakstā groza Eiropas Parlamenta un Padomes Regulu (EK) Nr. 273/2004 un Padomes Regulu (EK) Nr. 111/2005 
            
            
               (Dokuments attiecas uz EEZ)
            
            
               EIROPAS KOMISIJA,
            
            
               ņemot vērā Līgumu par Eiropas Savienības darbību,
            
            
               ņemot vērā Eiropas Parlamenta un Padomes 2004. gada 11. februāra Regulu (EK) Nr. 273/2004 par narkotisko vielu prekursoriem
                  2
                un jo īpaši tās 15. pantu,
            
            
               ņemot vērā Padomes 2004. gada 22. decembra Regulu (EK) Nr. 111/2005, ar ko paredz noteikumus par uzraudzību attiecībā uz narkotisko vielu prekursoru tirdzniecību starp Savienību un trešām valstīm
                  3
               , un jo īpaši tās 30.a pantu,
            
            
               tā kā:
            
            
               (1)Gan Regulas (EK) Nr. 273/2004 I pielikumā, gan Regulas (EK) Nr. 111/2005 pielikumā ir iekļauts saraksts ar klasificētām vielām, uz kurām attiecas vairāki saskaņoti kontroles un uzraudzības pasākumi, kas paredzēti minētajās regulās.
            
            
               (2)Ar ANO Narkotisko vielu komisijas Lēmumiem 60/12 un 60/13, kas pieņemti tās sešdesmitajā sesijā 2017. gada 16. martā, 4-anilīn-N-fenetilpiperidīns (ANPP) un N-fenetil-4-piperidons (NPP) iekļauti ANO 1988. gada 19. decembra Konvencijas pret narkotisko un psihotropo vielu nelegālu apriti
                  4
                (“ANO 1988. gada konvencija”) I tabulā.
            
            
               (3)Regulas (EK) Nr. 273/2004 un Regulas (EK) Nr. 111/2005 nolūks ir īstenot ANO 1988. gada konvencijas 12. pantu Savienībā. Tādējādi ANPP un NPP būtu jāiekļauj Regulas (EK) Nr. 273/2004 I pielikumā un Regulas (EK) Nr. 111/2005 pielikumā.
            
            
               (4)Minētajos pielikumos uzskaitītās klasificētās vielas ir iedalītas kategorijās, kurām piemēro atšķirīgus pasākumus, lai panāktu proporcionālu līdzsvaru starp katras konkrētās vielas radīto apdraudējuma līmeni un likumīgai tirdzniecībai radīto slogu. Stingrākie kontroles un uzraudzības pasākumi piemērojami 1. kategorijas vielām. Piemēram, 1. kategorijas vielas nepieciešams glabāt paaugstinātas drošības telpās un ikvienam uzņēmējam/komersantam, kas rīkojas ar šīm vielām, ir vajadzīga licence. 
            
            
               (5)ANPP ir tūlītējs fentanila un acetilfentanila prekursors. NPP var vai nu izmantot par ANPP izejvielu, no kuras pēc tam sintēzes ceļā var iegūt fentanilu, vai arī tas var būt tiešs prekursors vairākiem fentanila analogiem. Citiem vārdiem sakot, abas vielas var viegli pārveidot par fentanilu vai fentanila analogiem. 
            
         
         
            
               (6)Dažos Savienības reģionos fentanila un fentanila analogu nepareiza lietošana un ļaunprātīga izmantošana izraisa nopietnas sociālas un sabiedrības veselības problēmas (proti, ir aizvien vairāk pārdozēšanas izraisītas nāves gadījumu). Norādes liecina, ka Savienībā no ANPP un NPP tiek nelikumīgi izgatavots fentanils ievērojamos apjomos. Lai risinātu šo problēmu, būtu jāievieš ANPP un NPP importa kontrole.
            
            
               (7)Savienībā ir tikai ierobežots likumīgas ANPP un NPP ražošanas, tirdzniecības un izmantošanas apjoms. Tādējādi šo vielu klasificēšana 1. kategorijā Savienībā prasītu tikai ierobežotu papildu administratīvo slogu uzņēmējiem/komersantiem un kompetentajām iestādēm. Turklāt apspriešanās ar uzņēmējiem/komersantiem un dalībvalstīm liecina, ka nepārprotami tiek dota priekšroka abu vielu klasificēšanai pie regulās noteiktās 1. kategorijas vielām. 
            
            
               (8)Ņemot vērā pamatojumu 5., 6. un 7. apsvērumā, ANPP un NPP būtu jāklasificē pie Regulas (EK) Nr. 273/2004 I pielikuma un Regulas (EK) Nr. 111/2005 pielikuma 1. kategorijas vielām.
            
            
               (9)Tāpēc attiecīgi būtu jāgroza Regula (EK) Nr. 273/2004 un Regula (EK) Nr. 111/2005.
            
            
               (10)Ņemot vērā, ka Savienībā zināmos apjomos likumīgi ražo un pārdod ANPP un NPP, būtu jādod laiks uzņēmējiem/komersantiem pielāgoties ar šo regulu izdarītajiem grozījumiem.
            
            
               (11)Regula (EK) Nr. 273/2004 un Regula (EK) Nr. 111/2005 kopā īsteno konkrētus ANO 1988. gada konvencijas noteikumus. Ņemot vērā ciešo būtisko saikni starp abām regulām, ir pamatoti pieņemt grozījumus ar vienu deleģēto aktu,
            
            
               IR PIEŅĒMUSI ŠO REGULU.
            
            
               1. pants
                  Grozījums Regulā (EK) Nr. 273/2004
            
            
               Regulas (EK) Nr. 273/2004 I pielikumā tabulā, kas attiecas uz 1. kategorijas klasificētajām vielām, vielu sarakstā KN kodu secībā attiecīgā vietā iekļauj šādus ierakstus: 
            
            
            
                     
                        
                           Viela
                        
                     
                  
                  
                     
                        
                           KN apzīmējums (ja tas atšķiras)
                        
                     
                  
                  
                     
                        
                           KN kods
                        
                     
                  
                  
                     
                        
                           CAS numurs
                        
                     
                  
               
                     
                        
                            “4-anilīn-N-fenetilpiperidīns (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidons 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               2. pants
                  Grozījums Regulā (EK) Nr. 111/2005
            
            
               Regulas (EK) Nr. 111/2005 pielikumā tabulā, kas attiecas uz 1. kategorijas klasificētajām vielām, vielu sarakstā KN kodu secībā attiecīgā vietā iekļauj šādus ierakstus:
            
            
            
                     
                        
                           Viela
                        
                     
                  
                  
                     
                        
                           KN nosaukums (ja atšķiras)
                        
                     
                  
                  
                     
                        
                           KN kods
                        
                     
                  
                  
                     
                        
                           CAS Nr.
                        
                     
                  
               
                     
                        
                           “4-anilīn-N-fenetilpiperidīns (ANPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           21409-26-7
                        
                     
                  
               
                     
                        
                           N-fenetil-4-piperidons 
                        
                        
                           (NPP)
                        
                     
                  
                  
                     
                        
                     
                  
                  
                     
                        
                           2933 39 99
                        
                     
                  
                  
                     
                        
                           39742-60-4”.
                        
                     
                  
               
               3. pants
                  Stāšanās spēkā un piemērošana
            
            
               Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī. 
            
            
               To piemēro no ...
            
            
            
               Šī regula uzliek saistības kopumā un ir tieši piemērojama visās dalībvalstīs.
            
         
         
            
               Briselē, 26.2.2018
            
            
               
                     Komisijas vārdā —
               
               
                     priekšsēdētājs
                     Jean-Claude JUNCKER
               
            
         
         
            
                  
                     (1)
                  
                        
                  http://www.emcdda.europa.eu/system/files/publications/4541/TDAT17001LVN.pdf
               
               
                  
                     (2)
                  
                        OV L 47, 18.2.2004., 1. lpp. 
               
               
                  
                     (3)
                  
                        OV L 22, 26.1.2005., 1. lpp.
               
               
                  
                     (4)
                  
                        OV L 326, 24.11.1990., 57. lpp.